ΓΡΑΠΤΗ ΕΡΩΤΗΣΗ E-1203/97 υποβολή: Ulla Sandbζk (I-EDN) προς την Επιτροπή (7 Απριλίου 1997)

Θέμα: Πρόγραμμα εκτάκτου ανάγκης για την αντιμετώπιση καταστροφών (DIPECHO) του Ευρωπαϊκού Γραφείου Ανθρωπιστικής Βοήθειας (ECHO)

Μετά το πέρας της συνεδρίασης της Επιτροπής Ανθρωπιστικής Βοήθειας που διεξήχθη στις 16 Ιουλίου 1996, η Ευρωπαϊκή Επιτροπή υιοθέτησε ένα νέο τρόπο προσέγγισης ως προς, αφενός, την πρόληψη των καταστροφών και την ανακούφιση των πληγέντων από τυχόν καταστροφές και, αφετέρου, το πρόγραμμα εκτάκτου ανάγκης για την περίοδο 1996-1998 (DIPECHO). Προσφάτως, κατά την περίοδο 1994-1995, το ECHO έχει διαθέσει ποσό το οποίο ανέρχεται σε σχεδόν 7 εκατ. Ecu για την χρηματοδότηση 50 δράσεων που αφορούν την πρόληψη καταστροφών, την ανακούφιση των πληγέντων και την αντιμετώπιση καταστάσεων εκτάκτου ανάγκης. Μετά την αξιολόγηση 12 από τις δράσεις αυτές, εξακριβώθηκε ότι και οι 12 στέφθηκαν με επιτυχία.

Ποιό είναι το ύψος του ποσού το οποίο προτίθεται να διαθέσει η Επιτροπή για το νέο πρόγραμμα DIPECHO κατά τη διάρκεια της τριετούς περιόδου εφαρμογής του εν λόγω προγράμματος;

Δεδομένου του συνολικού ύψους του προϋπολογισμού του ECHO για την περίοδο 1994-1995, δεν συμφωνεί και η Επιτροπή ότι με την διάθεση μόνο 7 εκατ. Ecu κατά την διάρκεια των δύο αυτών ετών τα επιτεύγματα του ECHO, όσον αφορά την πρόληψη καταστροφών, δεν είναι και ιδιαιτέρως σημαντικά;

Ποιές δυνατότητες έχει η Επιτροπή να αυξήσει τα ποσά τα οποία διατίθενται για την πρόληψη των καταστροφών, την ανακούφιση των πληγέντων και την αντιμετώπιση εκτάκτων αναγκών;

Δεδομένου του γεγονότος ότι 95% από τα κονδύλια του ECHO διατίθενται, προς το παρόν, για την αντιμετώπιση όχι φυσικών αλλά καταστροφών οι οποίες προκαλούνται από τον άνθρωπο, έχει το πρόγραμμα DIPECHO την δυνατότητα να χρηματοδοτήσει προγράμματα τα οποία αποβλέπουν στην πρόληψη καταστροφών οι οποίες δεν θεωρούνται αποκλειστικά και μόνο «φυσικές»;

Το γεγονός ότι η Επιτροπή έχει αποφασίσει να αντιστρέψει εξ ολοκλήρου τον μέχρι σήμερα τρόπο της αντιμετώπισης των προτάσεων των μη κυβερνητικών οργανώσεων σημαίνει ότι η Επιτροπή προτίθεται να αναλάβει κατ' αποκλειστικότητα την επιλογή και διαμόρφωση έργων, αναιρώντας ούτως την αρχική της απόφαση να συνεργάζεται επ' αυτών με μη κυβερνητικές οργανώσεις;

Απάντηση της κας Bonino εξ ονόματος της Επιτροπής (30 Μαΐου 1997)

Για το πρόγραμμα Dipecho δεν έχει μέχρι τώρα προϋπολογισθεί σχετικό κονδύλιο. Στην πραγματικότητα, φέτος το πρόγραμμα αυτό βρίσκεται μόνο στο στάδιο της εξέτασής του και κατά συνέπεια, δεν απαιτούνται κεφάλαια για το έτος 1997. Οι μελέτες που ήδη εξελίσσονται θα δώσουν τη δυνατότητα προσδιορισμού των αναγκών και θα συμβάλουν στον καθορισμό της προϋπολογιζόμενης δαπάνης για τα προσεχή έτη.

Kατά πρώτον πρέπει να παρατηρηθεί ότι, εφόσον η πρόληψη αποτελεί τομέα στον οποίο η Επιτροπή καταβάλλει προσπάθειες να ενσωματώσει στις άλλες δραστηριότητές της (μεταξύ άλλων τα συνολικά σχέδια), τα κονδύλια που πραγματικά διατίθενται για το θέμα αυτό συνολικά υπερβαίνουν μεμονωμένο το ποσόν του κονδυλίου αριθ. Β7-219 το οποίο ορίζεται αποκλειστικά για την πρόληψη καταστροφών (7 εκατ. ECU για το χρονικό διάστημα 1994-1995). Εξάλλου, τα υπόψη ποσά του κονδυλίου αριθ. Β7-219 ακολουθούν συνεχώς ελαφρά αύξουσα πορεία (6 εκατ. ECU το 1996 και 7 εκατ. ECU το 1997).

Έχει βασική σημασία να συγκρίνονται μεταξύ τους οι ομοειδείς δραστηριότητες. Οι ενέργειες πρόληψης και προετοιμασίας για «φυσικές» καταστροφές, με χρηματοδότηση της Επιτροπής αντιπροσωπεύουν περίπου το 20% των χρηματοδοτήσεων ανθρωπιστικής βοήθειας για τις εν λόγω «φυσικές» καταστροφές. Σε όρους σχετικούς, δεν πρόκειται για ποσά ασήμαντα, ακόμη και αν, από ηθική άποψη, τα σχετικά αριθμητικά δεδομένα είναι δυσχερώς συγκρίσιμα. Σε σχέση με τον αριθμό θυμάτων και τις ζημίες τις προκαλούμενες από τις φυσικές καταστροφές, η Επιτροπή αναγνωρίζει ότι τα λαμβανόμενα μέτρα πρόληψης δεν είναι ποτέ επαρκή.

Τέλος η Επιτροπή προβλέπει την ουσιαστική αύξηση, από το 1998, στο πλαίσιο των υφιστάμενων δημοσιονομικών πόρων, των ποσών των προοριζόμενων για την πρόληψη καταστροφών ώστε να ληφθεί υπόψη η εφαρμογή του προγράμματος Dipecho χωρίς όμως να είναι δυνατόν να αναφερθούν αριθμητικά δεδομένα πριν ολοκληρωθεί η επεξεργασία του προγράμματος.

Οι περιφέρειες και οι χώρες όπου επικεντρώνεται το πρόγραμμα Dipecho έχουν επιλεγεί με μοναδικό κριτήριο την έκθεσή τους στους κινδύνους φυσικών καταστροφών. Συνεπώς, στο πλαίσιο του εν λόγω προγράμματος, η χρηματοδότηση θα αφορά ουσιαστικά αυτόν τον τύπο καταστροφών.

Με το πρόγραμμα Dipecho, η Επιτροπή εμπλέκεται περισσότερο στην οριοθέτηση των έργων, στον προσδιορισμό τους, θα αφήσει όμως την τελική τους επεξεργασία και τη θέση του σε εφαρμογή στους συνήθεις εταίρους της, τους μη κυβερνητικούς οργανισμούς και τους διεθνείς οργανισμούς.